Zápal nemusí výrazne bolieť, no môže dôjsť až k odumieraniu slepého čreva. Keď apendix odumrie, na chvíľu prestane úplne bolieť a vy ho prestanete riešiť. V bruchu ale vznikne zápalová reakcia a onedlho sa dostavia oveľa väčšie bolesti. Tie vás celkom určite vyženú k lekárovi a operácia je nevyhnutná.
Najnebezpečnejšie je to u malých detí, ktoré majú trochu inú imunitu a zápal sa im môže rýchlo rozšíriť do celého brucha. Ak zaspia či vydržia bolesť, alebo ich teplotu pripíšete niečomu inému a do nemocnice prídete neskoro, štádium, kedy sa dal problém ľahko zoperovať a vyliečiť, prejde až do sepsy, teda otravy krvi spôsobenej hnisaním. Zachrániť život dokáže len rýchla operácia, odstránenie hnisu a vyčistenie celého brucha.